Diari Oficial de la Generalitat Valenciana


Sumari del DOGV 4872, del 28-10-2004 (2004/10597)

RESOLUCIÓ de 14 d'octubre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de Col·laboració entre l'Institut de la Joventut del Ministeri de Treball i Afers Socials i l'Institut Valencià de la Joventut de la Generalitat Valenciana, sobre la realització del programa Borsa d'Habitatge Jove en Lloguer.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4872

Data del DOGV
:   28-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/10842


Data del document
:   14-10-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut Valencià de la Joventut Generalitat Jove
    * habitatge
    * administració central
    * cooperació administrativa
    * jove
    * suport econòmic
    * arrendament immobiliari

RESOLUCIÓ de 14 d'octubre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de Col·laboració entre l'Institut de la Joventut del Ministeri de Treball i Afers Socials i l'Institut Valencià de la Joventut de la Generalitat Valenciana, sobre la realització del programa Borsa d'Habitatge Jove en Lloguer. [2004/A10515]
  
Subscrit, després de la tramitació prèvia reglamentària, entre l'Institut de la Joventut del Ministeri de Treball i Afers Socials i l'Institut Valencià de la Joventut de la Generalitat Valenciana, el 30 de juliol de 2004, un conveni de col·laboració sobre la realització del programa Borsa d'Habitatge Jove en Lloguer, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0735/2004, i que figura com a annex d'esta resolució.
  
València, 14 d'octubre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de Col·laboració entre l'Institut de la Joventut del Ministeri de Treball i Afers Socials i l'Institut Valencià de la Joventut de la Generalitat Valenciana, sobre la realització del programa Borsa d'Habitatge Jove en Lloguer
  
Madrid, 30 de juliol de 2004
  
Reunits
  
D'una banda, Leire Iglesias Santiago, sense obligació de manifestar les circumstàncies personals, ja que hi compareix en l'exercici del seu càrrec.
  
I, d'una altra, Marcos Alós Cía, sense obligació de manifestar les circumstàncies personals, ja que hi compareix en l'exercici del seu càrrec.
  
Intervenen
  
D'una banda, Leire Iglesias Santiago, com a directora general de l'Institut de la Joventut, nomenada pel Reial Decret 984/2004, de 30 d'abril (Boletín Oficial del Estado núm. 106, d'1 de maig), en nom i representació de l'administració general de l'Estat ?Institut de la Joventut?, d'acord amb les competències que li corresponen de conformitat amb el que disposen la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 6.2 del Reial Decret 2.614/1996, de 20 de desembre.
  
I, d'una altra, Marcos Alós Cía, com a director general de l'Institut Valencià de la Joventut, en nom i representació del qual actua, nomenat pel Decret 121/2003, d'11 de juliol, del Consell de la Generalitat Valenciana (DOGV núm. 4.543, de 14 de juliol de 2003), en virtut de les competències que li concedeix la Llei 4/1989, de 26 de juny, i autoritzat per a la subscripció del present conveni per l'Acord del Govern Valencià adoptat en la reunió de 9 de juliol de 2004, de conformitat amb el que disposen l'article 54 bis 1.b del Text Refós de la Llei d'Hisenda Pública de la Generalitat Valenciana i l'article 21.f de la Llei 5/1983, de 30 de desembre, de la Generalitat Valenciana, de Govern Valencià.
  
Ambdues parts es reconeixen mútua capacitat per a obligar-se i convindre, i
  
Exposen
  
Que la Constitució espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural».
  
Que els poders públics, d'acord amb l'article 47 de la Constitució, promouran les condicions necessàries per al gaudi d'un habitatge digne i adequat per part de tots els espanyols.
  
Que els jóvens constitueixen un sector especialment afectat per les dificultats d'accés a l'habitatge, siga en règim de propietat siga en règim d'arrendament.
  
Que, davant del que s'ha dit, tant l'administració de la Generalitat Valenciana com l'administració general de l'estat estan afectades pels mandats constitucionals que expressen els paràgrafs anteriors, i que són títol competència suficient per a legitimar el conveni, les clàusules del qual es concretaran més endavant, l'article 31.25 de l'Estatut d'Autonomia de la Comunitat Valenciana i, pel que fa a l'administració general de l'estat, la reiterada doctrina del Tribunal Constitucional que l'habilita per a l'exercici de les competències sectorials que li són pròpies, en la mesura que puguen ser utilitzades per a la promoció de la joventut.
  
Que, tenint en compte que un dels principals problemes de la joventut de hui en dia és el de l'autonomia personal, són molts els jóvens que endarrereixen l'eixida del lloc d'origen, siga per la manca de recursos econòmics, la inestabilitat, la mobilitat o la precarietat laboral, siga per les dificultats que actualment hi ha a moltes ciutats espanyoles a l'hora de trobar un habitatge en condicions accessible.
  
Que ambdues administracions públiques tenen l'objectiu comú de promoure actuacions que contribuïsquen a afavorir l'accés a l'habitatge de la joventut.
  
Que, en l'actualitat, algunes qüestions d'indubtable transcendència social, com ara el problema de l'habitatge per a jóvens, demanen programes d'actuació prioritària i d'àmplia perspectiva.
  
Que entre els objectius de la nova política de l'Institut de la Joventut s'inclou el d'afavorir l'autonomia personal dels i de les jóvens mitjançant la integració social i laboral, i l'accés a l'habitatge.
  
Que un dels objectius del Pla Jove Valencià és promoure l'accés a un habitatge digne dels jóvens i les parelles que inicien el camí de la seua autonomia personal, i també emprendre accions d'informació i de divulgació de la situació actual de la problemàtica de l'accés a l'habitatge entre el col·lectiu juvenil.
  
Que, a més a més, la política de l'Institut de la Joventut es centra a fomentar la cooperació interadministrativa i a buscar la convergència en tot el que siga beneficiós per a la joventut, per la qual cosa cal afavorir actuacions conjuntes que aborden temes que afecten els i les jóvens, i que necessiten un tractament global, i a garantir la igualtat d'oportunitats per a tots els i totes les jóvens a l'Estat espanyol.
  
Per tot el que s'ha exposat, ambdues parts acorden subscriure el present conveni de col·laboració, que es regirà per les següents
  
Clàusules
  
Primera
  
L'objecte del conveni serà la col·laboració entre les dues administracions públiques signants, en l'àmbit de les seues respectives competències, que es determina a continuació:
  
I. Desenvolupament d'un servei d'informació i assessorament directe i àgil sobre allotjament per a jóvens.
  
Per a la qual cosa es crearà la infraestructura humana, tècnica i material necessària per a disposar d'un sistema d'informació directa que proporcionarà suport jurídic i tècnic sobre habitatges (autoconstrucció d'habitatges, promoció d'habitatges en lloguer i cooperatives d'habitatges per a jóvens, compravenda...).
  
II. Posada en marxa d'una borsa d'habitatge jove en lloguer per ser oferida als jóvens, que desenvolupe uns serveis que faciliten un sistema de lloguer (per sota del preu mitjà del mercat) amb les suficients garanties i avantatges econòmics, jurídics i tècnics per a propietaris i jóvens arrendataris, i que els hi proporcione assessorament jurídic en esta matèria.
  
III. Per a cada un dels pisos llogats a través del present programa es destinaran dues assegurances: una de multirisc de la llar i una de caució per a impagament de rendes.
  
IV. El programa, així mateix, es beneficiarà d'una assistència tècnica que facilitarà la informació l'assessorament i la formació que calga en tot moment a les persones que la Comunitat Autònoma pose a disposició del Programa per a la seua posada en marxa i desplegament.
  
Segona
  
Per a la realització del dit projecte, les parts firmants del present conveni es comprometen a allò que s'indica tot seguit:
  
1r. L'Institut de la Joventut, a càrrec del número econòmic 36.832.932 J. 227. 06 del seu pressupost vigent, del qual hi ha romanent suficient, abonarà les despeses que es produïsquen per:
  
1. La cobertura de l'assegurança multirisc de la llar: 400.000 €.
  
La prima per a cada una de les pòlisses serà de 95,59 €.
  
2. La cobertura de l'assegurança de caució: 300.000 €.
  
La prima de cada una de les pòlisses serà, com a màxim, el 3% de la renda anual de cada contracte.
  
3. L'assistència tècnica al programa mitjançant la realització dels cursos de formació, assessorament, gestió tècnica, ?per mitjà de l'aplicació informàtica que es facilite a l'efecte- i el seguiment del programa: 76.000 €.
  
Aportació total de l'Institut de la Joventut: 776.000 €.
  
Quantitat que és global per a totes les administracions públiques incorporades al Programa Borsa d'Habitatge Jove en Lloguer.
  
2n. L'Institut Valencià de la Joventut es compromet a arbitrar les mesures i el personal necessari per a la posada en marxa d'una borsa d'habitatge jove en lloguer, d'acord amb l'estructura següent:
  
A. Informació/Recepció
  
- Recepció de sol·licitants
  
- Informació sobre el programa
  
- Tractament informàtic
  
B. Captació d'habitatges
  
- Coneixement del mercat
  
- Propaganda pròpia
  
- Premsa especialitzada
  
- Entrevista propietaris
  
- Inventaris
  
C. Oferta d'habitatges
  
- Selecció de demandants
  
- Visita als habitatges
  
- Seguiment
  
D. Coordinació
  
- Legislació bàsica sobre lloguers
  
- Contractes i documentació diversa
  
- Fiances
  
- Assegurances
  
- Informes
  
- Utilització de l'aplicació informàtica
  
A més a més, l'Institut Valencià de la Joventut posarà a disposició del programa dos locals situats al carrer de l'Hospital, 2, de València, i al carrer dels Orfebres Santalínea, 2 de Castelló de la Plana, amb la corresponent dotació, tant informàtica ?que permeta la utilització de l'aplicació informàtica que es facilite- com de mobiliari i de personal, i també la publicitat necessària per a la suficient difusió del programa entre la població a la qual va destinat. La seua aportació econòmica ascendirà a 142.000 euros, a càrrec del capítol II, subconcepte pressupostari 227990.
  
Tercera
  
Per a un millor desplegament del present conveni, l'Institut Valencià de la Joventut signarà, si així ho determina, acords relacionats amb el programa amb ajuntaments i/o entitats de dret públic o privat que, al seu parer, pogueren convindre als fins del programa, i amb els mateixos compromisos que l'Institut Valencià de la Joventut hi assumeix.
  
Quarta
  
En totes aquelles accions a què es refereix el present conveni que impliquen difusió, siga impresa siga per qualsevol altre mitjà, i en què figure el logotip de l'Institut Valencià de la Joventut, s'hi haurà d'incorporar de forma visible el logotip institucional del Ministeri de Treball i Afers Socials (Institut de la Joventut).
  
Cinquena
  
Es constitueix una comissió de seguiment i control per portar a terme la interpretació del present conveni durant la seua execució i per impulsar-ne el compliment.
  
El règim de funcionament i els acords de la comissió s'ajustaran al que estableix el capítol II del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La Comissió estarà composta per dos representants de cada administració pública signant d'este acord, que es reuniran quan així ho sol·licite alguna de les dues parts.
  
Sisena
  
El present conveni entrarà en vigor a partir de la data de la seua signatura i estarà vigent fins al 31 de desembre d'enguany. Vigència que podrà ser prorrogada anualment, abans de l'extinció del termini pactat, mitjançant la formalització d'un protocol, sempre que ho permeten les dotacions pressupostàries corresponents, que establisca les activitats a realitzar, i també els mitjans de tota mena que calguen per a la seua execució, i que especifique les aportacions respectives.
  
Si no es formalitzara l'esmentat protocol, el present conveni quedarà extingit entre les parts en finalitzar el termini previst en el paràgraf anterior.
  
En cas d'extinció del conveni per una causa distinta a la prevista, sobre el termini de vigència, totes les actuacions en marxa fins al moment de l'extinció estaran cobertes pel present conveni i quedaran sense cobertura totes les iniciades posteriorment a la data de la dita extinció.
  
Setena
  
El present conveni té naturalesa juridicoadministrativa, i hi és d'aplicació l'exclusió que indica l'article 3.1.c del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques. L'ordre jurisdiccional contenciós administratiu serà el competent per a conéixer de tots els litigis que puguen derivar-se del conveni.
  
I, perquè així conste, en prova de conformitat amb l'anterior, les parts signen el present conveni al lloc i en la data susdits, en dos exemplars que en donen fe.
  
Per l'Institut de la Joventut: Leire Iglesias Santiago
  
Per l'Institut Valencià de la Joventut: Marcos Alós Cía